錢清過堰
作者：陳淵
朝代：宋

paragraphs: 小風吹樹寒流止，始覺西江潮正起。
須臾倒卷縠紋來，已没岸痕猶未已。
江流自下河自高，逆上更堪行罔水。
九牛回首竹索細，十丈沙泥拒舟底。
舟師絕叫鼙鼓喧，觀者駢肩汗如洗。
未經破碎亦偶然，得造漣漪真幸爾。
世間何事非人力，計久終須倚天理。
他年我欲治河源，要使黄流貫清泚。